แนวโน้มหุ้นอ่อนตัวลงตามต่างประเทศ
นักวิเคราะห์ฯคาดตลาดหุ้นไทยเช้านี้มีโอกาสที่จะอ่อนตัวลงตามทิศทางตลาดหุ้นต่างประเทศหลังตัวเลขศก.สหรัฐแย่กว่าคาด-น้ำมันลง
2 พ.ค. 2556

นักวิเคราะห์ฯคาดตลาดหุ้นไทยเช้านี้มีโอกาสที่จะอ่อนตัวลงตามทิศทางตลาดหุ้นต่างประเทศหลังตัวเลขศก.สหรัฐแย่กว่าคาด-น้ำมันลง 
นายธีรวุฒิ การนต์นิภากุล ผู้ช่วยผู้อำนวยการฝ่ายวิเคราะห์ บล.ซีไอเอ็มบีไทย กล่าวว่า ดัชนีตลาดหุ้นไทยเช้านี้มีโอกาสอ่อนตัวลงตามทิศทางตลาดหุ้นต่างประเทศ หลังจาก ADP ซึ่งเป็นบริษัทวิจัยตลาดแรงงานในสหรัฐ เปิดเผยว่าภาคเอกชนทั่วสหรัฐมีการจ้างงานเพิ่ม 119,000 ตำแหน่งในเดือนเม.ย.เพิ่มขึ้นในสัดส่วนที่น้อยที่สุดนับตั้งแต่เดือนก.ย.ปีที่แล้วและน้อยกว่าที่นักวิเคราะห์ในตลาดคาดการณ์ไว้ และจากสถาบันจัดการด้านอุปทานของสหรัฐ(ISM)รายงานว่าดัชนีผู้จัดการฝ่ายจัดซื้อ(PMI)ภาคการผลิตเดือนเม.ย.อยู่ที่ระดับ 50.7 ลดลงจากเดือน มี.ค.ที่ระดับ 51.3 
นอกจากนี้ ทางการสหรัฐเปิดเผยว่าตัวเลขการใช้จ่ายด้านการก่อสร้างเดือนมี.ค.ร่วงลง 1.7% เมื่อเทียบกับเดือนก.พ.ที่เพิ่มขึ้น 1.5% ส่งผลให้วันนี้ตลาดหุ้นน่าจะมีแรง take profit ออกมาในหุ้นกลุ่มพลังงานและ commodity จากราคาน้ำมันที่ปรับตัวลดลง รวมถึงตัวเลขเศรษฐกิจยุโรปและจีนที่มีแนวโน้มออกมาไม่ดี แต่ในส่วนของหุ้นกลุ่มขนาดกลาง ขนาดเล็ก กลุ่มรับเหมา และสื่อสาร อาจจะไม่ได้รับผลกระทบ เนื่องจากยังตัวเลขเศรษฐกิจในประเทศยังมีแนวโน้มที่ดีอยู่  ตลาดภูมิภาคมองว่าวันนี้ก็จะปรับตัวลงเป็นส่วนใหญ่
พร้อมให้กรอบแกว่งตัวของดัชนี SET วันนี้ไว้ที่แนวรับ 1,575 จุด และแนวต้าน 1,600 จุด